Петров може да се раздели с Renault в края на сезона | auto motor und sport
Петров може да се раздели с Renault в края на сезона
12 Снимки Отборът се отърси от миналогодишните скандали и вече се оглежда за по-класни състезатели за редовни класирания на подиума през следващия сезон. Пилотът на Renault Виталий Петров може да се раздели с тима в края на сезона, след като екипът е насрочил за по-късен етап разговорите за подновяване на договора му и вече преговаря с негови колеги.
Първият руснак във Формула 1 дебютира като платен пилот, но направи няколко много силни състезания от началото на сезона. Въпреки доброто си представяне от екипа все още не са проявили интерес и желание да се възползват от услугите му и догодина.
„За момента следващия сезон остава настрана, ще проведем тези разговори с тима по-късно“, призна Петров по време на вече традиционното демонстративно шоу в Москва.
Междувременно европейските медии не спират да поставят известни пилоти в кокпита на руснака. Сред спряганите имена са световният шампион за 2007 г. Кими Райконен, който кара във WRC за Citroen Junior, Ник Хайдфелд (тест пилот на Mercedes GP), Хейки Ковалайнен (Lotus), Камуи Кобаяши (Sauber), Адриан Сутил (Force India) и Кристиан Клийн (тест пилот на HRT).
„Някои от тях са откровено измислени, а други реалистични, защото вече водим разговори с тях“, коментира списъка шефът на Renault Ерик Булие пред френското издание Auto Hebdo.
Той призна, че Себастиен Буеми също е бил вариант за екипа, но от Toro Rosso го потвърдиха за следващия сезон въпреки противоречивата история дали има или не договор с втория тим на Red Bull.
Според италианското издание Autosprint пък Тимо Глок е най-сериозният кандидат за съотборник на Роберт Кубица в Renault, независимо от това че техническият директор на Virgin Racing Ник Уирт настоява да задържи германеца.